CELEX: 62008CN0423
Language: fi
Date: 2008-09-24 00:00:00
Title: Asia C-423/08: Kanne 24.9.2008 — Euroopan yhteisöjen komissio v. Italian tasavalta

6.12.2008   
            
            
               FI
            
            
               Euroopan unionin virallinen lehti
            
            
               C 313/16
            
         Kanne 24.9.2008 — Euroopan yhteisöjen komissio v. Italian tasavalta
   (Asia C-423/08)
   (2008/C 313/23)
   Oikeudenkäyntikieli: italia
   Asianosaiset
   
      Kantaja: Euroopan yhteisöjen komissio (asiamiehet: A. Aresu ja A. Caeiros)
   
      Vastaaja: Italian tasavalta
   Vaatimukset
   
               —
            
            
               on todettava, että Italian tasavalta ei ole noudattanut yhteisöjen omista varoista tehdyn päätöksen (ETY, Euratom) N:o 88/376 soveltamisesta 29.5.1989 annetun neuvoston asetuksen (ETY, Euratom) N:o 1552/89 (1) 2, 6, 9, 10 ja 11 artiklan, yhteisöjen omista varoista tehdyn päätöksen 94/728/EY, Euratom soveltamisesta 22.5.2000 annetun neuvoston asetuksen (EY, Euratom) N:o 1150/2000 (2) ja yhteisön tullikoodeksista 12.10.1992 annetun neuvoston asetuksen (ETY) N:o 2913/92 (3) 220 artiklan mukaisia velvoitteitaan, koska se on jättänyt noudattamatta määräaikoja, jotka koskevat jälkikäteen perittyjen yhteisön omien varojen kirjaamista tileihin, ja näin ollen maksanut ne yhteisölle myöhässä
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio arvostelee Italian viranomaisia siitä, etteivät nämä ole jälkikäteen perittyjen tullien osalta noudattaneet kyseistä alaa koskevissa yhteisön säännöissä asetettuja määräaikoja, koska mainitut viranomaiset antavat tullivelvollisille (kuudenkymmenen päivän) lisäajan, jonka kuluessa tullivelvolliset voivat mahdollista riitauttamista ajatellen tutustua asiaa koskevaan pöytäkirjaan ennen tuontitullien määrän laskemista, mistä seuraa viivästyksiä kyseisten omien varojen maksamisessa. Tämä ilmiö kävi ilmi, kun Italiassa järjestettiin yhteisön omia varoja koskeva tarkastus 6.–10.11.2000.
   Komission mukaan kyseinen toimintatapa ei ole yhteensopiva jälkikäteistä perintää koskevien yhteisön säännösten kanssa. Tullien vahvistamista koskevat edellytykset täyttyvät silloin, kun kansalliset viranomaiset laativat pöytäkirjan, jossa tullivelvolliselle ilmoitetaan perittävien tullien määrästä, koska kyseisessä asiakirjassa ilmoitetaan samalla velallisen nimi ja perittävien tullien määrä. Koska Italiassa tullien määrä vahvistetaan ja kirjataan vasta sellaisen määräajan päätyttyä, joka tullivelvolliselle on myönnetty ilmoitetun tullien määrän riitauttamiseksi, kyseiset kansalliset säännöt ovat ristiriidassa asiaa koskevien yhteisön säännösten kanssa ja voivat johtaa viivästyksiin yhteisön omien varojen käyttöön asettamisessa.
   
      (1)  EYVL L 155, s. 1.
   
      (2)  EYVL L 130, s. 1.
   
      (3)  EYVL L 302, s. 1.